**2019KO APIRILAREN 5EKO EBAZPENA, KUDEAKETA EKONOMIKOAREN ZUZENDARIARENA, ESKOLA-GARRAIOARI BURUZKO DEKRETUA ALDATZEKO DEKRETU-EGITASMOA PRESTATZEKO AURRE-KONTSULTA EGITEKO.**

Maiatzaren 19ko 69/2015 Dekretuak, eskola-garraioari buruzkoak, xedatuta utzi zituen ikastetxe publikoetako ikasleek zer kasu eta baldintza izango dituzten hezkuntza-administrazioak antolatu edo finantzatutako eskola-garraioa erabiltzeko, eta zerbitzu osagarri hori emateko eta jasotzeko zer modalitate dauden.

Maiatzaren 19ko 69/2015 Dekretu horren eragin-eremuan daude Haur Hezkuntzako bigarren zikloko ikasleak, Lehen Hezkuntzakoak eta Derrigorrezko Bigarren Hezkuntzakoak, hortaz, kanpoan daude 2 urteko ikasleak, bai eta Oinarrizko Lanbide Heziketa ere (ekainaren 9ko 86/2015 Dekretuak baitauka araututa, derrigorrezko ikasketa gisa). Orain Dekretua aldatu nahi da, ikasle horiek ere bere eragin-eremuan sar daitezen.

Esandako horregatik, Hezkuntza Sailak Euskadiko eskola-garraioari buruzko Dekretua aldatzeko dekretu-egitasmoa prestatu eta onartu nahi du.

Administrazio Publikoen Administrazio Prozedura Erkidearen urriaren 1eko 39/2015 Legearen 133.1. artikuluan ezarritakoaren arabera, xedapen arauemailea taxutzeko proiektua egin aurretik kontsulta publikoa egingo da etorkizuneko arauaren eraginpean izango diren pertsona eta erakunde adierazgarrienen iritzia jasotzeko.

Kontsulta horretan puntu hauek jaso behar dira:

1. *Ekimenaren bidez zer arazo konpondu nahi diren.*
2. *Ekimena onartzeko premia eta aukera.*
3. *Arauaren xedeak.*
4. *Zer beste irtenbide izan daitezkeen, erregulatzaileak nahiz bestelakoak.*

2017ko abenduaren 12ko Gobernu Kontseiluak xedapen orokorrak egiteko prozedura aplikatzeari buruzko jarraibideak onartzen dituen erabakia hartu zuen. Besteak beste, aurre-kontsultaren izapidea betetzeko jarraibideak ere zehazten ditu, eta xedatzen du izaera orokorreko xedapenaren organo sustatzaileak izapidetu dezakeela aurre-kontsulta, EAEko administrazio orokorreko egoitza elektronikoko iragarki-taulan iragarkia jarrita, eta informazio hori bera Legegunean jarri behar dela, gardentasunari buruzko legislazioak publizitate aktiboari buruz agintzen duena bete beharrez.

Alegia, kontsulta publikoko izapidea:

* Etorkizuneko arau-erregulazio hipotetiko horren eragina izan dezaketen erakunde publiko, pertsona fisiko, organizazio, erakunde edo elkarteei zabalduko zaie kontsulta, edo arau berri hori onartzeari buruz daukaten iritzia azaldu nahi dutenei.
* Kontsulta Euskal Autonomia Erkidegoko Administrazio Orokorraren egoitza elektronikoko iragarki-taulan emango da argitara.
* Hogei lan-eguneko epea irekiko da tartean diren erakundeek, herritarrek eta haien entitateek egoki irizten zaizkien iradokizun edo ohar guztiak aurkezteko aukera izan dezaten, bitarteko elektronikoren bidez edo Eusko Jaurlaritzako erregistroan paperezko eskabideak aurkeztuta (edo aplikatzekoa den legediak honetarako ezarrita dauzkan bideak erabilita).

### Hezkuntza Sailaren egitura organikoa eta funtzionala ezartzen dituen apirilaren 11ko 79/2017 Dekretuak esleitzen dizkidan eskumenekin bat eginez, honako hau

**EBAZTEN DUT:**

**Lehenengoa.-** Kontsulta publikorako jarri Euskadiko eskola-garraioko Dekretua aldarazteko dekretu-egitasmoa, prestatzen hasi aurretik, agindu honi erantsita doan Eranskineko zehaztasunen arabera.

**Bigarrena**.- Arauak eragindako herritarrek eta erakundeek, hala nahi badute, beren iritziak helarazteko modua izango dute agindu honen eranskinean azaltzen diren gaiei buruz, hogei lan-eguneko epean, kontsulta Euskal Autonomia Erkidegoko Administrazio Orokorraren web-atarian argitaratu eta hurrengo egunetik zenbatzen hasita.

Vitoria-Gasteiz, 2019ko apirilak 5

**KUDEAKETA EKONOMIKOAREN ZUZENDARIA**

Amaia Jauregiberri Goenaga

**ERANSKINA / ANEXO**

**EUSKO JAURLARITZAK EUSKADIKO ESKOLA-GARRAIOAREN DEKRETUA ALDATZEKO EGITEKOA DUEN DEKRETU-EGITASMOA KONTSULTA PUBLIKOAN JARTZEA**

**I.- Arau-esparrua**

Izapidetzen ari den xedapena ikasketak zabal-zabal hartuta autonomia-erkidego honi dagokion eskumenaren barruan dator, Euskadiko Autonomia Estatutuaren 16. artikuluaren arabera. Are gehiago, hezkuntza-zerbitzuak ere eskumen horren barruan sartzen dira, besteak beste, eskola-garraioko zerbitzu osagarria.

Aintzat hartu behar da, halaber, administrazio-prozedurako araua: 39/2015 Legea, urriaren 1ekoa, Administrazio Publikoen Administrazio Prozedura Erkideari buruzko Legea.

**II. Kontsulta publikoko izapidea**

Administrazio Publikoen Administrazio Prozedura Erkideari buruzko Legearen 133.1 artikuluak beste fase bat gehitu zion administrazio publikoek xedapen orokorrak prestatzeko prozesuari; zehazki, xedapen orokorraren proiektua prestatzen hasi aurretik eskumena daukan administrazioak kontsulta publikoa egin beharko duela dio, xedapenaren eragina jasoko duten herritar eta erakundeen iritzia biltzeko.

2017ko abenduaren 12ko akordioak agintzen duenez, honako honi buruzko informazioa jaso behar du:

1. *Ekimenarekin konpondu nahi diren arazoak.*
2. *Ekimena onartzeko premia eta aukera.*
3. *Arauaren xedeak.*
4. *Zer beste irtenbide izan daitezkeen, erregulatzaileak nahiz bestelakoak.*

133. artikuluaren 1. atalak, kontsulta publikoari buruz dio legearen edo erregelamenduaren proiektua edo aurre-proiektua prestatu beharrik kontsulta publikoa taxutu behar dela. Aldatu nahi den Dekretuaren gaiagatik, hau da, eskola-garraiori buruzkoa delako, eta jende askori eragingo diolako, komeni da aldaketa burutzea.

Egokia da, hortaz, kontsulta publikoa egitea, Euskal Autonomia Erkidegoko administrazio orokorreko web atariaren bidez, herritarren eta tartean izango diren erakunde nahiz entitateen iritziak eta iradokizunak biltzeko, haien guztien ekarpenak kontuan har daitezen eta, behar bada, prestatzekotan den arau-xedapenaren proiektuan sartu.

Edonola ere, Hezkuntza Sailak, Kudeaketa Ekonomikoaren Zuzendaritzaren bidez, izapide horren txosten-memoria prestatuko du, bertan azaltzeko zein diren herritarrek edo erakundeek azaldutako proposamen edo iradokizun horiek onartu edo ezesteko arrazoiak.

**III.- Kontsulta publikoko izapideak jaso beharreko informazioa**

**1.- Arau-ekimen honekin konpondu nahi diren arazoak**

Hezkuntza Sailak gaur egun eskola-garraioaren inguruan indarrean dagoen maiatzaren 19ko 69/2015 Dekretua aldatzeko dekretu-egitasmoa prestatu eta onartzeko lanari ekin nahi dio, haur-hezkuntzako lehen zikloko ikasleak ere bere eraginpean hartzeko, bai eta oinarrizko lanbide-heziketakoak ere, ekainaren 9ko 86/2015 Dekretuak irakaskuntza ez derrigorrezkotzat araututa daukana.

**2.- Arau hori onestea beharrezko eta egoki den.**

Hezkuntza-zerbitzu osagarriak ezinbestekoak dira hezkuntza jasotzean berdintasun- eta ekitate-printzipioak ziurtatzeko, laguntza-sistemaren edo konpentsazio-instrumentuen sistemaren barruan.

Hezkuntza Sailak uste du eskola-garraioko zerbitzua emateko ezinbestekoa da erregulazio berria taxutzea, ziurtatzeko ikasle guzti-guztiek eskola-garraioko zerbitzu osagarria jasotzeko modua izango dutela -garraioak kalitate oneko hezkuntza jasotzeko eskubidea baldintzatzen duelako-, eta garraioak eragindako diskriminazioa gainditu. Horrenbestez, premiazkoa eta egokia da orain bultzatzen ari diren arau-egitasmoa.

**3.- Egin nahi den arau-proiektuaren helburuak.**

Dekretu-egitasmo honen helburu nagusia da bi urteko umeak eta oinarrizko Lanbide Heziketako ikasleak ere eskola-garraioari buruzko maiatzaren 19ko 69/2015 Dekretuaren aplikazio-eremuan sartzea, ikasle guzti-guztiek balia dezaten zerbitzu hori, kalitate oneko hezkuntza jasotzeko eskubidea baldintzatzen duenez.

**4.- Egon daitezkeen ordezko irtenbide erregulatzaileak eta ez-erregulatzaileak**

Hezkuntza-administrazioak antolatu edo finantzatzen duen eskola-garraioa erabiltzeko kasuak eta betekizunak arautzea ezinbestekoa da, bai eta zerbitzu hau emateko modalitateak ere, arau-prozedura honen bidez. Edonola ere, kontsultaren helburua da interesdunei kontsulta egitea erregulazio honen inguruan planteatu nahi dituzten kontuak aintzat hartu aurretik.